Andijonda “Umid ishonch ko‘prigi” oshkora va bepul telefon tarmoqlari ommalashmoqda

Andijon viloyatining Bo‘z tumanidagi 4 ta sektor hududida — “G‘olib”, “Guliston”, “Pillakor” va “Guzar” MFY o‘ramida “Umid ishonch ko‘prigi” oshkora va bepul telefon tarmoqlari ishga tushirildi. Bu haqda Andijon viloyati IIB matbuot xizmati “Daryo”ga xabar bermoqda.

Andijon viloyati IIBda aholi murojaatlari bilan ishlash va ularni hal qilish borasida bir qator ishlar amalga oshirilmoqda. Xususan, ichki ishlar organlari mas’ul xodimlari ishtirokida viloyatning eng chekka hududlarida aholi ishtirokida ochiq muloqot va sayyor qabullar uyushtirilib, fuqarolar duch kelayotgan muammo va kamchiliklarni bartaraf etish choralari ko‘rilmoqda.

O‘tgan yili fuqarolar tomonidan qilingan 32 ming 701 ta murojaatning 28 ming 262 tasi ijobiy hal etilishiga erishildi. 3 ming 671 ta murojaat esa boshqa tegishli idoralarga hal etish uchun yuborilgan. Sektor rahbarlarining markazdan uzoqda bo‘lgan aholi maskanlarida fuqarolar bilan yuzma-yuz uchrashuvlarida barcha masalalarning ochiq-oydin o‘rtaga tashlanib, bu jarayonda barcha tashkilotlarning birdek ishtiroki natijasida fuqarolarning kundalik muammolarini ma’sul shaxslar orqali hal etish imkoni oshdi.
Jumladan, Bo‘z tumanida 70 mingga yaqin aholidan tarkib topgan 25 ta mahalla fuqarolar yig‘ini majvud. E’tiborli jihati shundaki, aholi punktlari bir-biridan tarqoq va markazdan uzoqda joylashgan. Ana shu maqsadda fuqarolarning kunu-tun muammolarini hal etish maqsadida tumanning 4 ta sektor hududida — “G‘olib”, “Guliston”, “Pillakor” va“Guzar” MFY o‘ramida “Umid ishonch ko‘prigi” oshkora va bepul telefon tarmoqlari ishga tushirildi. Bu albatta, fuqarolarga bir qator qulayliklar yaratadi. Eng muhimi bu tarmoqlar 24 soat mobaynida ish faoliyatida bo‘lib, fuqarolar qabul kunlarini kutmasdan murojat qilishi va o‘zini qiziqtirgan savollarga to‘liq javob olishi mumkin.